رامىزان: ئىرادە ئىسيانى ۋە ھۆرلۈك سەپىرى

قۇللۇقتىن ھۆرلۈككە ئاتلىنىش ئىنسانلىق جەۋھىرىنىڭ تىپىك بەلگىلىرىدىن بىرى. ئەپسۇسكى، بۇ جەۋھەرنى تونۇماي ياشاۋاتقانلارنىڭ سانى تونۇپ ياشاۋاتقانلارنىڭ سانىدىن خېلىلا كۆپ بولۇپ كەلدى. نەپسى - خاھىشىنى تىزگىنىگە ئېلىشقا مۇكەللەف ئىنساندىن نەپسى-خاھىشلىرىنىڭ ئەسىرىگە ئايلىنىشنى چىقىش يولى قىلىپ كېتىۋاتقان بىر دۆۋە «ئادەمسىمان»لارغا ئايلىنىپ كېتىش خەۋپى خېلىدىن بىرى ئىشىكىمىزنى قېقىپ كېلىۋاتىدۇ. روھىيەت چاڭقاق، زېھنىيەت قۇرغاق، مەنىۋىيەت قاخشال. گويا مېخانىكىلاشقان مەرىپەتنىڭ كىشەنلىرىگە باغلىنىپ، نەپسىمىزنىڭ زۇلمەتخانىسىغا قامىلىپ ئۆتۈۋاتقاندەك، ئىچكى قۇللۇقتىن بوشىنىشنى تاشقى قۇللۇقنىڭ شاپائىتىدىن كۈتۈۋاتقاندەك...ھەيھات!!!

مۇبارەك رامىزان ئېيى يېتىپ كەلدى. دەرۋەقە بۇ ئاي ھۆرلۈكنى خاتا يولدىن ئىزدەۋاتقان ئىچكى قۇللۇقنى سەگىتىش ئېيىدۇر. بۇ ئاي ئەنە شۇ ئىچكى قۇللۇققا قارشى كۆتۈرۈلگەن ئىسياننىڭ، ئىنساننى رەببانىي ھىدايەت نۇرى ئارقىلىق مېخانىك لېيىدىن نۇرانىي ھۆرلۈككە ئېلىپ چىقىدىغان مۇقەددەس بىر سەپەرنىڭ ئېيىدۇر.

بۇ ئاي ھەقىقىي نۇسرەتنىڭ يارالمىش ئالەمنىڭ ماددىي توقلۇقىغا تېۋىنىشتىن ئەمەس، بەلكى ياراتقۇچى تەڭرى بىلەن بولغان مەنىۋى باغنى چىڭىتىشتىن مەنبەلىنىدىغانلىقىنى ئەسلەتكۈچى ئايدۇر. جىھادنىڭ تۇنجى ئۆتكىلى بولغان نەپسنى تەربىيەلەش ئېيىدۇر. بۇ ئاي قانداقتۇر ئاچلىق مەۋسۇمى ئەمەس، بەلكى يوشۇرۇنۇپ ياتقان ئەڭ چوڭ ياۋغا، يەنى «نەپس»كە قارشى ئېلىپ بېرىلىدىغان قارشىلىق ھەرىكىتىنى باشلاش، جەڭ ئېلان قىلىش ئېيىدۇر. تاشقى دۈشمەن ئۈستىدىن غەلىبە قىلىش ئۈچۈن، ئالدى بىلەن ئىچكى دۇنيادىكى باتىل سەلتەنەتنى گۇمران قىلىشنىڭ، روھ قوشۇنلىرىنى تەقۋادارلىق بىلەن مەشىقلەندۈرۈشنىڭ پۇرسىتىدۇر. بۇ ئاي ئىرادىنى پولاتتەك تاۋلايدىغان، ئەقىلنى ئىلاھىي مىزان بىلەن سازلايدىغان ۋە ئىماننى ساداقەت بىلەن پاكلايدىغان پەۋقۇلئاددە مەۋسۇمدۇر. رامىزان مانا بۇلارنى ئىدراك قىلىش ئۈچۈن قۇرۇلغان، جۈملىدىن دۇنيادىكى ھەر قانداق زۇلۇم ۋە زالىم ئالدىدا قەددىنى تىك تۇتالايدىغان روھنى بەرپا قىلىش ئۈچۈن سېلىنغان بەئەينى تەربىيە مەكتىپى، رەببانىي «خانىقا»دۇر.

بۇ ئاي مەھرۇملۇقتىن غەلىبىگە، چۈشكۈنلۈكتىن ئۈمىدۋارلىققا ئۆتۈشنىڭ، سەۋر – تاقەت ئوچىقىدا كۈچ - قۇۋۋەت ئىشلەپچىقىرىشنىڭ، ئىتائەت تەسلىمىيىتىدىن ساداقەت ھاسىل قىلىشنىڭ ۋە روھىيەت خەزىنىسىنى مەنىۋىيەت مۈلكى بىلەن تولدۇرۇشنىڭ ئېيىدۇر.

بۇ ئاي قۇرئان بىلەن ئىززەتلەنگەن، مەغپىرەت ۋە نىجاتلىق بىلەن بېشارەتلەنگەن، بەرىكەت ۋە رەھمەت بىلەن شەرەپلەنگەن ئايدۇر. بىز مانا بۇ ئاينىڭ شەرىپىگە بىنائەن جانابى ئاللاھتىن بۇ ئاينىڭ بارچە خىسلەتلىرىدىن ھەممىمىزنى نېسىۋېلەندۈرۈشىنى، تەڭ بەھرىمەن قىلىشىنى، بىزنى تەربىيەلىشىنى، ساقايتىشىنى، يېڭىلىشىنى سورايمىز. شۇنىڭ بىلەن بىر ۋاقىتتا، ئانا ۋەتەن جۇدالىقى بىلەن سىنىلىۋاتقان بىزلەرنى ئىسلاھ قىلىشىنى، جۈملىدىن، بۇ ئاينىڭ بارچە خەيرلىكلىرىدىن، جىمى پەزىلەتلىرىدىن مەھرۇم قالغان؛ بۇ ئايدىلا ئەمەس، يىلنىڭ 365 كۈنىنىڭ ھەر دەقىقىسىدە ئېتىقادى ۋە ھۆرلۈكى ئۈچۈن بەدەل تۆلەۋاتقان خەلقىمىزنى ئۆزىنىڭ مۇھاپىزىتىدە قىلىشىنى، بۇ مەھرۇملۇقنى، بۇ خورلۇقنى، بۇ زۇلۇمنى كۆتۈرۈۋېتىشىنى جانابى ئاللاھتىن تىلەيمىز.

ئانىلىرىدىن ھۆر تۇغۇلغان ۋەتەن ئەۋلادلىرىنى قۇل قىلىپ كېلىۋاتقان، ۋەتىنىمىزنى مۇستەملىكىسى ئاستىغا ئېلىۋېلىپ ئەزانىمىزنى، بايرىقىمىزنى، تىلىمىز ۋە دىنىمىزنى بىزدىن تارتىۋالغان، بىزنى «بىز» بولۇشىمىزغا يول قويمايۋاتقان تاغۇت ئىشغالچىلارغا، ئىنسانلىق قەدىر - قىممىتىگە جەڭ ئاچقان، ئاللاھ ۋە رەسۇلىنىڭ ئەبەدىي دۈشمىنى بولغان مۇستەملىكىچى قانخورلارغا ئۆز لەنىتىنى ۋە غەزىپىنى پاتراق ياغدۇرۇشىنى تىلەيمىز.

«ئاللاھنىڭ نۇسرىتى قاچان؟» دېگەن پىغانلىق نىدالىرىنى ھال تىلى بىلەن پەلەككە ياڭرىتىۋاتقان ئاھۇ - پەريادلارنىڭ پاتراق جاۋابقا ئېرىشىشىنى، قاراڭغۇ - زىندانلاردىكى مەزلۇم قەلبلەرنىڭ چوڭقۇر قېتىدا ساقلىنىپ ياتقان ۋە ئەرشىئالانى لەرزىگە سالغۇدەك دەردكە تولغان ئۈنسىز سادالىرىنىڭ تېزراق ئىجابەت بولۇشىنى، بۇ پەرياد - پىغانلارنىڭ مۇستەملىكىچى زالىم ۋە ئۇلارنىڭ گۇماشتىلىرىغا ھالاكەت ۋە لەنەت ئوقى بولۇپ تېزراق قايتىشىنى تىلەيمىز.

شۇنىڭ بىلەن بىر ۋاقىتتا، ئىلاھىي نۇسرەتكە ئەرزىيىدىغان بىر توپنىڭ بۇ مىللەت ئىچىدىن پاتراق شەكىللىنىپ چىقىشىغا مۇيەسسەر قىلىشىنى، ئىستىقلال ۋە ئىستىقبال قۇياشىنى شەرقىي تۈركىستانىمىز ئۈستىدە تېزراق تەجەللى قىلدۇرۇشىنى ھەممىگە قادىر، ھېكمەتلىك ۋە ھەمىشە غالىب پەرۋەردىگارىمىزدىن سورايمىز!

ئاللاھ بىزنى مەنىۋى غەلىبە ئارقىلىق ماددىي نۇسرەتكە ئېرىشكۈچىلەردىن قىلىپ بەرسۇن! بىزنى ھەققانىي دەۋاسىدا راستچىللاردىن بولۇشقا، ھەقنىڭ رىزاسىنى كۆزلىگۈچىلەردىن، ھەق يولنىڭ يولۇچىلىرىدىن ۋە ھەققانىيەت يولىنىڭ نەۋكەرلىرىدىن بولۇشقا مۇۋەپپەق قىلسۇن! بارچە شەرقىي تۈركىستانلىقلارنىڭ مۇبارەك رامىزان ئېيى قۇتلۇق بولسۇن!

-بۇرھان مۇھەممەد

2026-02-19

مەنبە: ئويغاقلار دۇنياسى سەھىپىسى